
· Hyrje 

Komisioni për Integrimin Europian (në vijim Komisioni), bazuar në Nenet 18, 32, 34 dhe 38 të Rregullores së Kuvendit të Republikës së Shqipërisë, në mbledhjen e zhvilluar në datë 07.04.202020, me cilësinë e Komisionit për dhënie mendimi, mori në shqyrtim Aktin Normativ “Një shtesë në Aktin Normativ Nr. 3, datë 15.03.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”, të ndryshuar.

· Baza kushtetuese e projektligjit 
Ky akt normativj është nismë e Këshillit të Ministrave i propozuar në bazë të nenit 101 të Kushtetutës, me propozimin e Ministrit të Shëndetësisë dhe Mbrojtjes Sociale dhe të Ministrit të Brendshëm
Në mbështetje të Kushtetutës së Republikës së Shqipërisë neni 78 dhe Rregullores së Kuvendit, neni 55 pika 1 ky projektligj kërkon shumicë të thjeshtë votash për miratim.

· Qëllimi, përmbajtja dhe risitë e projektligjit 

1. Qëllimi i aktit normativ me fuqinë e ligjit
Në datën 15.03.2020, Këshilli i Ministrave miratoi aktin normativ me fuqinë e ligjit nr.3 “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”. Qëllimi i këtij akti normativ është përcaktimi dhe forcimi i zbatimit të rregullave, të vendimeve, të urdhrave dhe të udhëzimeve të nxjerra nga organet kompetente, në të gjithë territorin e Republikës së Shqipërisë, për parandalimin dhe luftimin e përhapjes së infeksionit të shkaktuar nga COVID-19 (neni 2). Akti normativ parashikon masat e veçanta administrative që do të merren ndaj personave fizikë/ juridike vendas apo të huaj në territorin e Republikës së Shqipërisë për parandalimin dhe luftimin e përhapjes së infeksionit të shkaktuar nga COVID-19 (neni 3) si dhe organet kompetente për dhënien e masave administrative (neni 4). Miratimi i këtij akti normativ ishte i domosdoshmëm në kushtet kur Organizata Botërore për Shëndetësinë (OBSH) shpalli pandemine botërore të shkatuar nga COVID-19 në datën 11 mars 2020 dhe Ministria e Shëndetësisë dhe Mbrojtjes Sociale shpalli gjendjen e epidemisë në vendin tonë. Shqipëria është e përfshirë në listën e shteteve ku është përhapur infeksioni shkaktuar nga COVID-19.
Në datën 17.03.2020, Këshilli i Ministrave miratoi aktin normativ me fuqinë e ligjit nr. 5 “Për një shtesë në aktin normativ me fuqinë e ligjit nr. 3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga    COVID-19”, të ndryshuar”.  
Qëllimi i këtij akti normativ është forcimi i masave për të siguruar zbatimin e rregullave, të vendimeve, të urdhrave dhe të udhëzimeve të nxjerra nga organet kompetente, në të gjithë territorin e Republikës së Shqipërisë, për parandalimin dhe luftimin e përhapjes së infeksionit të shkaktuar nga COVID-19. Me anë të këtij akti normativ synohet që njësive të vetëqeverisjes vendore në Republikën e Shqipërisë t’iu jepet mundësia që, në kuadër të marrjes së masave gjatë kohëzgjatjes së gjendjes së infeksionit të shkaktuar nga COVID-19, të bëjnë amendime të kontratave që kanë me operatorët e pastrimit dhe operatorët e transportit publik për ofrimin e këtyre shërbimeve, sipas nevojave të diktuara nga situata emergjente.
Neni 1 i këtij aktit normativ parashikon që pas nenit 5 të aktit normativ nr.3, datë 15.3.2020, të Këshillit të Ministrave, të shtohet neni 5/1 “Kontratat e pastrimit dhe të transportit publik të njësive të vetëqeverisjes vendore”. 
Një nga masat e marra në bashkëpunim dhe me organet e njësive të vetëqeverisjes vendore është edhe pezullimi i shërbimit të transportit urban dhe, për këtë qëllim, është një nevojë ofrimi i këtij transporti për personelin dhe stafin mjekësor, nga vendbanimet e tyre për në vendet e punës, spitale apo qendra shëndetësore. Për këtë arsye, njësive të vetëqeverisjes vendore iu krijohet baza e nevojshme ligjore që, nëpërmjet amendimit të kontratave që kanë me operatoret e transportit publik, t’iu ofrojnë mundësinë kësaj kategorie që gjenden në shërbim të popullatës për ofrimin e shërbimit të transportit falas. Shpenzimet do të paguhen nga njësitë e vetëqeverisjes vendore dhe operatorët do të rimbursohen nga këto njësi.
Gjithashtu, në funksion të pastrimit të qyteteve, si masë për parandalimin e përhapjes së infeksionit COVID-19, njësitë e vetëqeverisjes vendore mund të amendojnë kontratat për t’iu kërkuar operatoreve që e ofrojnë këtë shërbim të shtojnë frekuencën e pastrimit të qytetit dhe dezinfektimin e vendgrumbullimeve të mbetjeve urbane. Këto ndryshime kanë të bëjnë vetëm për situatën e shkaktuar nga infeksioni COVID-19.

2. Plani Kombëtar për Integrimin Europian (PKIE) 2020-2022
Aktet normative me fuqinë e ligjit nuk mund të përfshihen në kategorinë e akteve normative që parashikohen në PKIE për të bërë përafrimin e legjislacionit shqiptar me acquis të BE-së. Kjo pasi këto akte, për shkak të natyrës së tyre të veçantë juridike, nxirren vetëm në kushtet e një situate emergjente, e cila nuk mund të parashikohej dhe vetëm për marrjen e masave të përkohshme, të cilat zbatohen për aq kohë sa zgjat periudha/ situata e emergjencës.

3. Acquis e BE-së në fushën e veprimit të projektligjit
Në legjislacionin e BE-së nuk ka dispozita të përgjithshme që parashikojnë masat që duhet të merren nga institucionet e BE-së dhe/ose Shtetet Anëtare në një situatë emegjence ose krize të shëndetit publik siç është kriza e shkaktuar nga COVID-19. Legjislacioni i BE-së ka vetëm dispozita të veçanta që parashikojnë masat që duhet të merrren nga institucionet e BE-së dhe/ ose Shtetet Anëtare në raste krizash të shëndetit publik, sipas fushave të veçanta të kompetencës së BE-së dhe Shteteve Anëtare. Këto masa përfshihen në 2 kategori: i) masat që kufizojnë liritë e lëvizjes në tregun e brendshëm të BE-së të justifikuara me mbrojtjen e shëndetit publik dhe ii) masat ekonomike. 
· Masat që kufizojnë liritë e lëvizjes në tregun e brendshëm të BE-së, të justifikuara me mbrojtjen e shëndetit publik.
Neni 36 Traktatit për Funksionimin e Bashkimit Europian (TFBE) parashikon se shtetet anëtare të BE-së mund të vendosin ndalime ose kufizime në lëvizjen e lirë të mallrave, kur ato janë të justifikuara me mbrojtjen e shëndetit publik. Bazuar në këtë nen, Gjermania dhe shtetet e tjera anëtare të BE-së, në fillim të muajit mars 2020, kanë vendosur ndalimin e eksportimit të maskave klinike dhe veshjeve të tjera të veçanta mbrojtëse të nevojshme për t’u përballur me pandeminë e shkaktuar nga COVID-19.  Komisioni Europian në datën 13 mars 2020 ka publikuar një Komunikatë lidhur me zbatimin nga Shtetet Anëtare të BE-së të nenit 36 të TFBE-së. Gjithashtu, në datën 14 mars 2020, BE-ja ka miratuar Rregulloren Implementuese (BE) 2020/402, e cila ndalon eksportimin e përkohshëm (6 javë) jashtë BE-së të pajisjeve të mbrojtjes personale.    
Gjithashtu, nenet 45/3, 52/1, 62 dhe 65/1/b të TFBE-së parashikojnë se shtetet anëtare të BE-së mund të vendosin kufizime të justifikuara me mbrojtjen e shëndetit publik në ushtrimin e 3 lirive të tjera themelore të tregut të brendshëm të BE-së: lëvizjen e lirë të punonjësve (neni 45/3) dhe të drejtën e vendosjes (neni 52/1), lirinë e ofrimit të shërbimeve (neni 62) dhe lëvizjen e lirë të kapitalit (neni 65/1/b). Shumë Shtete Anëtare të BE-së, me qëllim parandalimin e përhapjes së COVID-19 në shtetet e tyre, kanë vendosur kontrolle dhe kufizime në lirinë e lëvizjes së personave nga/ për në shtetet e tyre. Komsioni Europian në datën 16 mars 2020 ka publikuar një Komunikatë përmes të cilës e fton Këshillin Europian që të marrë një vendim për kufizimin e përkohshëm (30 ditë) të udhëtimeve për qëllime jo-thelbësore nga vendet e treta drejt BE-së[footnoteRef:1]. Gjithashtu Komisioni Europian ka publikuar Udhëzime për të siguruar lëvizjen e lirë të punonjësve brenda BE-së, në veçanti në sektorët e kujdesit shëndetësor dhe ushqimor.    [1:  Komunikatë e Komisionit Europian drejtuar Parlamentit Europian, Këshillit Europian dhe Këshillit “COVID-19: Kufizim i përkohshëm i udhëtimeve për qëllime jo-thelbësore në BE”, Bruksel 16,03.2020,  COM(2020) 115 final. ] 

Gjithashtu, neni 42 “Kufizimet e autorizuara” të MSA-së BE-Shqipëri parashikon se në tregtinë mes BE-së dhe Shqipërisë lejohen ndalime apo kufizime në lëvizjen e lirë të mallrave, të të justifikuara me mbrojtjen e shëndetit të njerëzve. Neni 63 i MSA-së parashikojnë se dispozitat e MSA-së lidhur me lëvizjen e punonjësve, vendosjen, ofrimin e shërbimeve dhe kapitalin zbatohen, duke iu nënshtruar kufizimeve për arsye të shëndetit publik.       
· Masat ekonomike:
Në kategorinë e masave ekonomike që institucionet e BE-së dhe Shtetet Anëtare marrin në një situatë krize të shëndetit publik, siç është kriza e shkatuar nga COVID-19, përfshihen:                   a) miratimi nga Komisioni Europian i ndihmave shtetërore që shtetet anëtare të BE-së u japin kompanive të tyre të goditura nga kriza, b) alokimi nga buxheti i BE-së i fondeve buxhetore për Shtetet Anëtare të BE-së për të mbështetur kompanitë e godituara nga kriza, si masë plotësuese ndaj masave të marra në nivel kombëtar, c) zbatimi me fleksibilitet maksimal i Kuadrit Fiskal Europian (Pakti i Stabilitetit dhe i Rritjes), d) Programe të veçanta mbështetje nga Banka Qendrore Europiane (BQE) për shtetet anëtare të BE-së për t’u përballur me borxhin publik të shkaktuar nga kriza.  
a) Miratimi nga Komisioni Europian i ndihmave shtetërore që Shtetet Anëtare të BE-së u japin kompanive të tyre të goditura nga kriza.
Neni 107, pika 2, shkronja “b” e TFBE-së parashikon se Shtetet Anëtare të BE-së mund të kompensojnë kompanitë për dëme të shkaktuara nga ngjarje të jashtëzakonshme. Gjithashtu, pika 3, shkronja “b” e këtij neni, parashikon se Shtetet Anëtare të BE-së mund të japin ndihmë shtetërore për ndreqjen e një çrregullimi të rëndë në ekonominë e tyre. Bazuar në këto nene, Shtetet Anëtare të BE-së, të prekura nga kriza e shëndetit publik e shkatuar nga COVID-19, u kanë dhënë mbështetje financiare qytetarëve (subvencionim i pagave) dhe kompanive (skema të garancive për kompanitë). 
Neni 108, pika 1 e TFBE-së parashikon se Komisioni Europian shqyrton në mënyrë të vazhdueshme sistemet e ndihmës shtetërore në Shtetet Anëtare të BE-së dhe merr vendimet përkatëse për miratimin ose jo të tyre. Ndihma shtetërore që Shtetet Anëtare u japin kompanive dhe individëve duhet t’i njoftohet Komisionit Europian, i cili i vlerëson ato nëse janë në përputhje me nenin 107, pika 2, shkronja “b” dhe pika 3, shkronja “b” të TFBE-së. Komisioni Europian ka marrë shumë vendime për miratimin e ndihmës shtetërore që Shtetet Anëtare të BE-së u kanë dhënë kompanive të goditura nga kriza e shkaktuar nga COVID-19. Komisioni Europian në datën 19 mars 2020 miratoi edhe Kuadrin e Përkohshëm të Ndihës Shtetërore[footnoteRef:2], i cili u mundëson Shteteve Anëtare të BE-së marrjen e masave të shpejta dhe efektive, por me kohëzgjatje të përkohshme, për të mbështetur qytetarët dhe kompanitë që përballen me vështirësi ekonomike për shkak të emergjencës së shkaktuar nga përhapja e COVID-19.            [2:  Komunikatë e Komisionit Europian “Kuadri i Përkohshëm i për masat e Ndihmës Shtetërore për të mbështetur ekonominë gjatë përhapjes aktuale të COVID-19”, Bruksel, 19.3.2020, C(2020) 1863 final.] 

b) Alokimi nga buxheti i BE-së i fondeve buxhetore për të mbështetur individët dhe kompanitë e godituara nga kriza, si masë plotësuese ndaj masave të marra në nivel kombëtar. 
Komisioni Europian, përmes instrumentave të ndryshëm, në kuadër të politikave të konhezionit ekonomik, social dhe territorial (Nenet 174-178 të TFBE-së) ka alokuar nga buxheti i BE-së fonde buxhetore për të mbështetur individët dhe kompanitë e godituara nga kriza, si masë plotësuese ndaj masave të marra nga Shtetet Anëtare. Komisioni Europian ka miratuar Instrumentin e Mbështetjes së Përkohshme për të Lehtësuar Rreziqet e Punësimit në një Emergjencë. Ky instrument u ofron Shteteve Anëtare të BE-së financime në shumën totale deri në 100 miliard euro për të mbuluar pjesërisht kostot lidhur me papunësinë e shkaktuar nga COVID-19. 
Komisioni Europian ka miratuar masa që ofrojnë likuditet për të ndihmuar ndërmarrjet e mesme dhe të vogla, të goditura nga kriza e COVID-19, në një shumë totale prej 28 miliard eurosh, nga të cilat 20 miliard euro përmes Bankës Europiane të Investimeve dhe 8 miliard euro përmes Fondit Europian të Investimeve. 
Komisoni ka propozuar Iniciativën e Investimit në Përgjigje të Coronavirus, e cila parashikon që Shteteve Anëtare t’u ofrohet likuiditet i menjëhershëm dhe që përbëhet nga fondet e pashpenzuara të politikës së kohezionit (37 miliard euro). Gjithashtu BE-ja u ofron Shteteve Anëtare mbështetje përmes Fondit Europian të Solidaritetit (800 milion euro).         
c) Zbatimi me fleksibilitet maksimal i Kuadrit Fiskal Europian (Pakti i Stabilitetit dhe i Rritjes)
Dy janë masat që BE-ja ka marrë lidhur me zbatimin fleksibël të Kuadrit Fiskal Europian.           Së pari, Komisioni Europian e kualifikoi pandeminë e shkaktuar nga COVID-19  si “ngjarje e jashtëzakonshme që është jashtë kontrollit të [Shtetit Anëtar]”. Neni 122/2 i TFBE-së parashikon se kur një Shtet Anëtar gjendet në vështirësi të mëdha të shkaktuara nga gjarje të jashtëzakonshme që janë jashtë kontrollit të tij, BE-ja mund t’i japë Shtetit Anëtar në fjalë mbështetje financiare. Kjo lejon alokimin e shpenzimeve të jashtëzakonshme për të penguar përhapjen e COVID-19 si dhe për të lehtësuar pasojat negative social-ekonomike të kësaj emergjence. 
Së dyti, Këshilli i Ministrave të BE-së ka miratuar në datën 23 mars 2020 propozimin e Komisionit Europian për aktivizimin e klauzolës së daljes së përgjithshme nga Pakti i Stabilitetit dhe i Rritjes me qëllim që Shteteve Anëtare t’u mundësohet marrja e masave të përshtatshme fiskale në situatën e krizës të shkaktuar nga COVID-19. Pakti i Stabilitetit dhe i të Rritjes parashikon se Shtetet Anëtare të BE-së duhet ta kenë deficitin buxhetor më pak se 3 % të GDP-së dhe borxhin publik më pak se 60% të GDP-së (Neni 126/2 i TFBE-së dhe Protokolli Nr.12 “Për procedurën e deficitit të tepërt”). Klauzola e daljes së përgjithshme nga Pakti i Stabilitetit dhe i Rritjes është miratuar nga BE-ja në vitin 2011[footnoteRef:3], pas krizës financiare të vitit 2009, me qëllim lehtësimin e politikave buxhetore në kohë krizash të rënda ekonomike. Aktivizimi nga BE-ja për herë të parë i kësj klauzole, mundëson pezullimin e zbatimit të Paktit të Stabilitetit dhe të Rritjes dhe për pasojë u lejon Shteteve Anëtare të BE-së marrjen e masave të përshtatshme buxhetore për të ndihmuar individët dhe kompanitë, pa qenë e nevojshme që të zbatojnë kërkesat buxhetore të parashikuara në Kuadrin Fiskal Europian.    [3:  Nenet 5(1), 6(3), 9(1) dhe 10(3) të Rregullores (KE) 1466/97 dhe nenet 3(5) dhe 5(2) të Rregullores (KE) 1467/97.] 

d) Miratimi i programe të veçanta të mbështetjes nga Banka Qendrore Europiane (BQE).
Në përgjigje të emergjencës së shkaktuar nga COVID-19, BQE në datën 24 mars 2020 ka miratuar “Programin e Blerjes së Përkohshme gjatë Emergjencës Pandemike”, në vlerën 750 miliard euro[footnoteRef:4] (Neni 127/2 e TFBE-s). Kjo shumë do të përdoret për të blerë instrumentat e borxhit publik e privat të Shteteve Anëtare të BE-së gjatë krizës së shkaktuar nga COVID-19. [4:  Vendimi (BE) 2020/440 i BQE, datë 24 mars 2020 “Mbi programin e blerjes së përkohshme gjatë emergjencës pandemike” (BQE/2020/17).] 

  
· Kompetenca e BE-së dhe Shteteve Anëtare në fushën e shëndetit publik
Neni 6, shkronja “a” dhe neni 168 i TFBE-së parashikojnë se BE-ja ka vetëm komptencë plotësuese në fushën e mbrojtjes së shëndetit publik. Kjo do të thotë se përgjegjësinë kryesore për marrjen e masave për mbrojtjen e shëndetit publik e kanë vetë shtetet anëtare të BE-së, kurse BE-ja mund të kryejë vetëm veprimeve për të mbështetur, bashkërenduar ose plotësuar veprimet e Shteteve Anëtare. 
Duke krahasuar masat që legjislacioni i BE-së parashikon që institucionet e BE-së dhe Shtetet Anëtare duhet të marrin në një emergjencë të shëndetit publik siç është kriza aktuale e shkaktuar nga COVID-19, të analizuara më lart, me masat e veçanta administrative të parashikuara në aktin normativ me fuqinë e ligjit nr.5, datë 17.03.2020 të Këshillit të Ministrave (i.e. amendimi i kontratave të pastrimit dhe të transportit publik që njësitë e vetëqeverisjes vendore kanë lidhur me operatorët përkatës ekonomik), rezulton se masat e veçanta administrative të parashikuara në këtë akt normativ nuk janë të harmonizuara në nivel të BE-së, dhe për pasojë ato mbeten kompetencë ekskluzive e shteteve anëtare të BE-së, të cilat kanë diskrecion dhe pavarësi të plotë në miratimin e akteve normative/ ligjore që ato i gjykojnë të nevojshme në këtë fushë.

4. Përfundime 
Akti normativ me fuqinë e ligjit nr. 5, datë 17.03.2020 “Për një shtesë në Aktin normativ me fuqinë e ligjit nr. 3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infeksionit të shkaktuar nga COVID-19”, të ndryshuar”, nuk përafron ndonjë akt të veçantë të legjislacionit të BE-së, por rregullon çështje të cilat i përkasin vetëm legjislacionit të brendshëm të Republikës së Shqipërisë.
Masat e veçanta administrative të parashikuara në këtë akt normativ nuk janë të harmonizuara në nivel të BE-së, dhe për pasojë Shtetet Anëtare të BE-së kanë diskrecion dhe pavarësi të plotë në miratimin e akteve normative/ ligjore që i gjykojnë të nevojshme në këtë fushë. 



· Vlerësimi i Ligjshmërisë Kushtetuese  dhe harmonizimi me legjislacionin në fuqi dhe aktet ndërkombëtare si dhe vlerësimi i përputhshmërisë së projektligjit me Acquis të BE-së 

Ky akt normativ është në mbështetje të nenit 101 të Kushtetutës. Ai nuk bie ndesh me aktet ndërkombëtare dhe nuk synon përafrimin me ndonjë acquis të BE-së.



SUGJERIME PËR KOMISIONIN PËRGJEGJËS

Komisioni Parlamentar për Integrimin Europian nuk ka sygjerime në lidhje me këtë Akt Normativ.

Përfundim
Komisioni për Integrimin Europian:
· pasi vlerësoi qëllimin e aktit normativ, procedurat ligjore sipas detyrimeve kushtetuese dhe të Rregullores së Kuvendit;
· pasi vlerësoi përputhshmerinë e legjislacionit shqiptar me legjislacionin e Bashkimit Europian si detyrim i Marrëveshjes së Stabilizim Asociimit;

e votoi aktin normativ të propozuar nga Këshilli i Ministrave në parim, nen për nen dhe me shumicë votash e miratoi atë dhe vendosi për vijimin e procedurës sipas Rregullores së Kuvendit të Shqipërisë.


KRYETARE 

      RUDINA HAJDARI

